במהלך שנותיו של טוריצ'לי ביובנטוס, התבסס המועדון כאחד המובילים באירופה. בעונת זכתה הקבוצה בדאבל המקומי, לאחר שהקדימה בעשר נקודות את סגניתה לאציו, וניצחה במפגש הכפול של גמר הקופה איטליה את פארמה 3-0 במצטבר. כמו כן העפילה לגמר גביע אופ"א באותה העונה, שוב מול פארמה, אך נוצחה 2-1 בסיכום שני המפגשים. טוריצ'לי שותף ל-26 הופעות ליגה באותה העונה, ופתח בהרכב בצמד משחקי גמר הגביע. עונה אחר כך זכתה יובנטוס בפעם השנייה בתולדותיה בליגת האלופות. טוריצ'לי כבש שער אחד בשלב הבתים של המפעל, בניצחון 4-0 על גלאזגו ריינג'רס. יובנטוס התקדמה עד למשחק הגמר, בו פגשה את אייאקס אמסטרדם. טוריצ'לי פתח בהרכב ושיחק לכל אורך המשחק וההארכה, שהסתיימה בשוויון 1-1. יובנטוס זכתה בתואר לאחר שניצחה 4-2 בדו-קרב בעיטות עונשין. יובנטוס העפילה לגמר ליגת האלופות גם בשתי העונות הבאות, אך לא הצליחה לזכות בתואר. טוריצ'לי לא שותף בהפסד 3-1 לבורוסיה דורטמונד בגמר ליגת האלופות 1997, ושיחק לכל אורך ההפסד 1-0 לריאל מדריד בגמר ליגת האלופות 1998.